Jan Taks sluit sy deure weens derde vlaag | Netwerk24
Deur William Horne 25 Junie 2021 11:48
Die Suid-Afrikaanse Inkomstediens beplan om weer teen 16 Augustus kantore vir besoekers oop te maak. Foto: Argief
Jan Taks sê Vrydag in 'n verklaring dat die piek van die derde vlaag op pad is, en die stygende infeksies reeds sy eie werknemers en hul families geaffekteer het.
Om oordrag van die gevreesde virussiekte te beperk, het die SAID besluit om sy belastingkantore te sluit van Donderdag 1 Julie af tot verdere kennisgewing.
Die SAID is vol vertroue dat sy digitale kanale genoeg funksionaliteit bied vir Suid-Afrikaners om steeds hul belastingopgawes in te dien sonder om na fisieke takke toe hoef te gaan.
Die SAID verduidelik dat sy e-Filing-stelsel oorgehaal sit om opgawes te verwerk en dat sy personeel steeds digitaal beskikbaar sal wees vir konsultasies om belastingbetalers te ondersteun.
Volgens die SAID het Suid-Afrikaners nie gesukkel om gedurende die tweede vlaag van Covid-19-infeksies aanlyn hul opgawes in te dien nie, en dit bewys sy digitale stelsels is genoeg om die land te bedien.
Tans beplan die SAID om weer teen 16 Augustus sy deure oop te maak vir fisieke besoeke aan sy takke, maar dis net 'n tentatiewe datum en sal verander soos meer informasie oor die derde vlaag bekend word.
Persone wat sukkel om digitaal hul opgawes in te dien kan afsprake maak op die SAID se webwerf vir hulp wat dan telefonies verskaf sal word.
"In ooreenstemming met ons verklaarde verbintenis om ons stelsels te moderniseer en dit vir belastingbetalers maklik te maak om hul belastingverpligtinge na te kom, gaan ons voort om ons tegnologie te gebruik om voortgesette diens aan belastingbetalers te verseker op 'n manier wat sowel die veiligheid van ons werknemers as belastingbetalers verseker," sê die SAID.